Дарэчы, “навасельцы” не сталі чакаць выслабанення палёў ад збожжавых культур, а пачалі рыхтаваць палеткі пад азімы рапс, заворваючы прыйшоўшыя ў непрыгоднасць шматгадовыя травы, якія выкарыстоўваліся на працягу некалькіх гадоў і страцілі сваю ранейшую прадуктыўнасць. Такіх угоддзяў па гаспадарцы набіраецца каля 400 гектараў. А паколькі пасевы азімага рапсу сёлета вырашана пашырыць з 800 да 950 гектараў, таму пасля ўборкі збажыны адразу ж убіраецца з палёў салома. Вось і на полі за вёскай Млёхава ўслед за камбайнамі механізатар Фёдар Чырва на трактары “Джон Дзір” з імпартным прэс-падборшчыкам фірмы “Крона” цюкаваў салому, ачышчаючы ад яе за дзень па 50-60 гектараў. А трактарысты Мікалай Вакун і Анатоль Голуб на трактарах “МТЗ” з рулоннымі прэс-падборшчыкамі скручвалі салому ў рулоны. Цюкі і рулоны пагрузчыкам загружаліся на спецыяльную платформу, адвозіліся на ўскраек поля і складваліся ў сцірту.